इनमें से अधिकतर लोग हत्या के मामले में लम्बी सजा काटने वाले कैदी हैं। उल्लेखनीय बात यह है कि इनमें से अधिकांश मानसिक वेदना झेलते हुए भी जेल में अपनी सकारात्मक भूमिका में सक्रिय रहते हैं। राजेश और नूपुर तलवार डेंटिस्ट हैं। रिहा होने से पूर्व वे जेल में क़ैदियों के दांतों का इलाज करते रहे। विजय बाबा योग की कक्षाएं लेते हैं। प्रशांत हार्डवेयर इंजीनियर हैं, जेल में कंप्यूटर से जुड़े हर मसले को सुलझाने में सबसे आगे रहते हैं। आशाराम गिरि ने जेल में ही अपनी एक गायन-मण्डली तैयार की और विवेक ने अपनी चित्रकला से जेल की दीवारों को सजाया।